《貂裘换酒 重过邗江玉香堂托宿清涟，用检讨韵》
清代·潘西凤

桨劈沧波罅。过江村、沿崖籴粟，就盘买鲊。拖水吴歌歌断处，两岸红灯早射。

已瞥见、扬州关下。想到鞭帆无限险，比上天、蜀道尤多怕。

人尝似，青猿挂。

晚烟寒气霏霏泻。入江城、登楼极目，迷离难画。投宿故人黄叶屋，曾向绿杨系马。

今又把、柴扉夜打。屈指旧游星散久，谢汪伦、千古情深者。

更欲尽，枕堪藉。

作者简介：字桐冈，流寓潘澄子。著《竹香亭诗馀》。